বিশ্বকাপ ফুটবলে যে দল ভালো করবে তার পক্ষে স্পিকার ড. শিরীন শারমিন চৌধুরী। তিনি জানান, কাজের ফাঁকে যতদূর সম্ভব সুযোগ করে খেলা দেখার চেষ্টা করবেন। সুনির্দিষ্টভাবে কোনও দলের প্রতি তিনি সমর্থন করেন না। যে দলগুলো ভালো খেলবে তাদের থেকে একটি বেছে নেবেন তিনি। তবে, স্পিকারের সুনির্দিষ্ট দল না থাকলেও তার পরিবারের অন্য তিন সদস্যের রয়েছে নিজস্ব পছন্দের ফুটবল দল। তার স্বামী ফার্মাসিস্ট সৈয়দ ইশতিয়াক হোসেন টিটু আগাগোড়োই ব্রাজিলের সমর্থক। স্পিকারের মেয়ে লামিয়া শিরীন হোসেনের খেলাধুলার বিষয়ে খুবই আগ্রহ রয়েছে। বিশ্ব ফুটবলে তার পছন্দের দল বর্তমান চ্যাম্পিয়ন স্পেন। স্পিকারের ছেলে সৈয়দ ইবতেশাম রফিক হোসেনের এবারের পছন্দ ফ্রান্স দল। তবে, দল হিসেবে ফ্রান্স পছন্দ করলেও সে ব্রাজিল-আর্জেন্টিনা দুই দেশেরই জার্সি কিনেছেন বলেও স্পিকার জানান। সেই হিসেবে শেষ পর্যন্ত ছেলের পছন্দ কোন দেশের মধ্যে স্থির হয়, তা নিয়ে স্পিকার নিজেও সংশয়ে রয়েছেন।